РЕГЛАМЕНТ (ЕО) № 569/2008 НА СЪВЕТА
от 12 юни 2008 година
за изменение на Регламент № 11 относно премахване на дискриминацията в транспортните тарифи и условия, в изпълнение на член 79, параграф 3 от Договора за създаване на Европейската икономическа общност
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 75, параграф 3 от него,
като взе предвид предложението на Комисията,
като взе предвид становището на Европейския икономически и социален комитет (1),
като има предвид, че правилата на Общността, изисквани съгласно член 75 от Договора за премахване на някои форми на дискриминация по отношение на наземния транспорт в рамките на Общността, бяха установени в Регламент № 11 (2). За да се намали административната тежест за предприятията, посоченият регламент следва да бъде опростен чрез премахването на остарелите и ненужни изисквания, по-специално на изискването да се съхранява върху хартия определена информация, която в резултат на техническия прогрес понастоящем е на разположение в счетоводните системи на превозвачите,
ПРИЕ НАСТОЯЩИЯ РЕГЛАМЕНТ:
Член 1
Регламент № 11 се изменя, както следва:
1.
Член 5 се заличава.
2.
Член 6 се изменя, както следва:
а)
в параграф 1 петото и шестото тире се заличават;
б)
в параграф 2 третото изречение се заличава;
в)
параграф 3 се заменя със следното:
„3. Когато съществуващата документация, като товарителници или други транспортни документи, съдържа всички данни, посочени в параграф 1, и в съчетание с архивните и счетоводните системи на превозвача прави възможно извършването на пълна проверка на транспортните тарифи и условия, така че посочените в член 75, параграф 1 от Договора форми на дискриминация да могат да се премахнат или избегнат, превозвачите не се задължават да въвеждат нови документи.“
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 12 юни 2008 година.